丹青歌贈王春陽用其神丹歌韻
作者：方回
朝代：宋

paragraphs: 世上若無鍾子期，破琴勿爲俗子嗤。
人間亦有王昭君，奈何衆女嫉蛾眉。
我粗能詩子能畫，筆力豈不山可移。
希聲絕色識者少，妾婦嗃嗃仍嘻嘻。
宣和畫史我嘗讀，山水王詵併郭熙。
儋州禿翁早題品，元祐文章衆首推。
坡詩一句不收拾，熙豐孽黨遺羣兒。
大坡小坡俱寫竹，黜不登載無一枝。
河東顓征領節度，賊貫時實籌兵帷。
謂此昏椓亦善畫，繆取人主玉色怡。
畫之是非且不辨，國勢竟隨閹宦痿。
花光墨梅方盛行，乃坐山谷屏斥爲。
簡齋五詩動萬乘，此等佳作亦棄之。
五日十日一水石，王宰見賞杜拾遺。
如許名手無其名，可謂世衰人才衰。
筒不肯破菜不潑，朝士閎籍塗粉脂。
青城北轅五馬渡，正邪稍稍分荼飴。
萬事盡如畫譜意，焉得炎正不中微。
雪蘇黄冤尚伊洛，始覺七政齊衡璣。
錦囊玉軸鎖御府，徑與宗祏同灰飛。
米元章史論稍公，遺物太倉存一稊。
子能畫，亦能詩。
衆人不識不必疑，相逢但當醉如泥。